DYMM Tuanku Syed Sirajuddin Jamalullail

DYMM Tengku Fauziah - Simbol Kemesraan Rakyat Perlis

uli Yang Maha Mulia Raja Perempuan Perlis, Tengku
Fauziah binti Tengku Abdul Rashid, merupakan kerabat DiRaja Kelantan
dan Terengganu yang diputerikan pada 6 Jun 1946. Baginda mendapat
pendidikan awal di Zainab English School, Kota Bharu, Kelantan
sehingga tahun 1963.

Semasa bersekolah baginda aktif dalam bidang sukan dan kesenian.
Baginda terlibat dalam sukan bola jaring dan rounders serta sukan
tenis, manakala dalam seni pula baginda sering mengambil bahagian
dalam seni teater dan terlibat dalam beberapa pementasan drama. Seni
tari juga menjadi bidang seni yang diminatinya. Baginda juga
menggemari bidang hiasan dalam (interior decoration), masak-memasak,
dan jahit-menjahit di samping bersukarela dalam khidmat masyarakat.

Semasa berusia 17 tahun, D.Y.M.M. baginda ditunangkan dengan
D.Y.M.M. Tuanku Syed Sirajuddin ketika itu D.Y.M.M. Tuanku masih
menuntut di England. D.Y.M.M. Tuanku Tengku Fauziah sejak
pertunangan itu selalu berdamping mesra dengan D.Y.M.M. Tuanku Syed
Putra dan D.Y.M.M. Tengku Budriah binti Al-marhum Tengku Ismail yang
di ketika itu bersemayam di Istana Negara selaku Seri Paduka Baginda
Yang di-Pertuan Agong dan Raja Permaisuri Agong, D.Y.M.M. Tengku
Fauziah sering bersemayam di Istana Negara dan berulang-alik ke
Kelantan.

Pada 15 Februari 1967 telah dilangsungkan Istiadat Perkahwinan
antara D.Y.M.M. Tengku Fauziah dan D.Y.M.M. Tuanku Syed Sirajuddin,
Raja Muda Perlis ketika itu. D.Y.M.M. Tengku Fauziah juga
dianugerahkan Darjah Kebesaran Negeri Perlis, S.P.M.P pada 23
Oktober 1967.

Sebagai isteri kepada seorang pegawai tentera, D.Y.M.M. Tengku
Fauziah turut bersama D.Y.M.M. Tuanku Syed Sirajuddin pada ketika
itu berkhidmat dengan Regimen Peninjau di Pahang. Baginda berdua
dikurniakan putera sulung pada 30 Disember 1967, putera yang
dilahirkan di Alor Setar itu diberi nama Syed Faizuddin Putra.
Baginda juga dikurniakan puteri sulung yang diberi nama Sharifah
Fazira pada 5 Jun 1973.

D.Y.M.M. Tengku Fauziah dimasyhurkan sebagai DY.T.M. Raja Puan
Muda Perlis pada 30 April 1968. Apabila D.Y.M.M. Tuanku Syed
Sirajuddin menamatkan perkhidmatan dalam Angkatan Tentera Malaysia
pada 31 Disember 1969, baginda berdua berangkat untuk bersemayam di
Negeri Perlis. D.Y.M.M. Tengku Fauziah terus menyumbangkan khidmat
sukarelanya membantu bekas tentera apabila berkenan menjadi
Pengerusi Rayuan Pembinaan Wisma Pahlawan Negeri Perlis pada 1 April
1970.

Baginda juga aktif dalam beberapa pertubuhan sukarela di Perlis.
Ciri kepimpinan serta minat baginda yang mendalam dalam kerja
kemasyarakatan dan kebajikan di Perlis membolehkan baginda berjaya
memimpin beberapa organisasi bukan Kerajaan antara lain termasuklah
Pengerusi Lembaga Kebajikan Perempuan Islam Perlis, Yang Dipertua
Persatuan Pandu Puteri Negeri Perlis, dan juga Naib Yang Dipertua
Taman Asuhan Darul Farah Tengku Hajah Budriah Perlis.

Dalam tahun 1997 baginda dianugerah Darjah Kebesaran Utama Negeri
Perlis iaitu Darjah Seri Setia Tuanku Syed Putra Jamalullail
(S.S.P.J.). Dua tahun kemudian baginda dianugerah oleh D.Y.M.M. Raja
Perlis Darjah Tertinggi Darjah Kerabat Negeri Perlis ringkasnya D.K.

Baginda Raja Perempuan Perlis juga turut berangkat bersama
D.Y.M.M. Raja Perlis melawat beberapa negara di dunia, termasuklah,
United Kingdom, Peranchis, Jerman, Itali, Austria, Switzerland,
Denmark, Sepanyol, Holland, Belgium, Mesir, Argentina, Brazil,
Chile, Sweden, Norway, Amerika Syarikat, Mexico, Morroco, Arab
Saudi, Jepun, Hong Kong, Indonesia, Filipina dan Singapura. Dalam
tahun 2000 baginda sekeluarga berangkat menunaikan Fardu Haji.

D.Y.M.M. Tengku Hajah Fauziah dimasyhurkan sebagai Raja Perempuan
Perlis pada 14 Julai 2000.